section_heading: NBA karijera
paragraph_text: Miller je izabran kao 11. izbor NBA drafta 1987. od strane Indiana Pacersa. Međutim njegovo drafiranje uznemirilo je navijače Pacersa koji su željeli lokalnog junaka Stevea Alforda, zvijezdu sveučilišta Indiana. Navijači su dosta negodovali i zviždali. Miller je izabrao broj 31 i bio rezervni bek šuter Johnu Longu. Ulazivši s klupe, u rookie sezoni Reggie je prosječno bilježio 10 poena i na kraju sezone izabran je u All-Rookie drugu petorku. Pogodio je i 61 tricu, što je u to vrijeme bio rekord, najviše pogođenih trica u rookie sezoni. Već u drugoj sezoni Miller pokazuje da će biti sjajan igrač, od 74 utakmice startao je u njih 70, uz prosjek od 16 koševa po utakmici. U sezoni 1989./90., njegovoj trećoj sezoni, Miller je startao sve 82 utakmice, te je izabran na svoju prvu od pet All-Star utakmica. Na kraju sezone imao je prosjek od 24.6 poena po utakmici. To mu je ujedno i najviši prosjek u jednoj sezoni. Također te je sezone započeo niz od 12 uzastopnih sezona s prosjekom od 18+ poena po utakmici, te se time pridružio velikanima kao što su Jerry West, Kareem Abdul-Jabbar, John Havlicek, Elvin Hayes, Moses Malone, Charles Barkley i Karl Malone kao jedinima kojima je to uspjelo. U sezoni 1993./94. Miller odvodi Pacerse do doigravanja. U finalu Istoka susreću se s New York Knicksima. U finalu Istoka Miller svojim sjajnim izvedbama, pogotovo u petoj utakmici, odvodi Pacerse do omjera 3-2, ali na kraju Knicksi ipak odnose pobjedu i prolaze u NBA finale.